Man skiet glo vrou, toe homselfDie motor van die vrou wat geskiet is. (Foto: Twitter) ŉ Man het Dinsdagoggend ŉ vrou in Fourways in Johannesburg geskiet voordat hy homself kort daarna doodgeskiet het. Kapt. Mavela Masondo, woordvoerder van die polisie, het die voorval aan Maroela Media bevestig. Volgens Masondo het die man ŉ vrou omstreeks 07:00 by die aansluiting van Cedarlaan en Cedarweg naby die Fourways Life-hospitaal in die noorde van die stad geskiet waarna hy op die vlug geslaan het. Die polisie het die man agternagesit en later elders in Fourways voorgekeer. Dit is toe dat hy homself om die lewe gebring het. Russel Meiring, woordvoerder van ER24, het gesê die hospitaal se paramedici is na die toneel buite die hospitaal ontbied waar die vrou in haar gesig geskiet is. Sy is op die toneel behandel en in ŉ kritieke toestand na die hospitaal se ongevalle-afdeling gehaas. Volgens Meiring is ER24-paramedici kort daarna na ŉ toneel op Witkoppenweg in Fourways ontbied. Die paramedici het omstreeks 08:15 by hul aankoms op die toneel die man, in sy 60’s, met ŉ skietwond aan sy kop aangetref. Die man is op die toneel dood verklaar. Plaaslike owerhede was op die toneel om ondersoek in te stel. Dit was nie onmiddellik duidelik wat die man en vrou se verbintenis is nie.